बिहारशरीफ/नूरसराय. नूरसराय थाने के जगदीशपुर तियारी गांव में गुरुवार की रात गिरफ्तार आरोपी की रिहाई के लिए दर्जनों बदमाशों ने पुलिस टीम पर हमला बोल पथराव कर दिया। रोड़ेबाजी में थानाध्यक्ष समेत सात पुलिसकर्मी जख्मी हुए। उपद्रवी पुलिस वाहन को चारों ओर से घेरकर रोड़ेबाजी कर रहे थे।
थानाध्यक्ष शशिरंजन ने सूझबूझ का परिचय देते हुए समझाने का प्रयास किया। नहीं मानने पर हल्का बल प्रयोग कर बदमाशों को तितर-बितर किया और पथराव कर रहे पिंटू पासवान को गिरफ्तार कर लिया। बदमाश गोली मारने के आरोपी अरविंद पासवान को मुक्त नहीं करा सके। जख्मी थानाध्यक्ष, दारोगा राजेश कुमार, सिपाही महेश कुमार, सुबोध कुमार, जयप्रकाश कुमार, उमाशंकर प्रसाद, हवलदार सुबोध पासवान का इलाज स्थानीय स्वास्थ्य केंद्र में कराया गया।
पूर्व मुखिया समेत 5 पर केस
गुरुवार शाम नारी मोड़ पर बदमाशों ने होटल संचालक व तियारी गांव निवासी कमल लाल के पुत्र विकास कुमार को गोली मार दी थी। जख्मी ने जगदीशपुर तियारी पंचायत के पूर्व मुखिया चंद्रशेखर प्रसाद, प्रवीण कुमार, रोजगार सेवक अखिलेश पासवान, अरविंद पासवान और रंजीत सिंह को आरोपित बनाया। घटना का कारण पंचायत उपचुनाव बताया गया। पुलिस रात में आरोपियों को गिरफ्तार करने गांव गई थी। अरविंद को गिरफ्तार कर थाने ला रही थी। इसी दौरान उसके सहयोगियों ने पुलिस पर पथराव किया।
hin_Deva hin_Deva bho_Deva hin_Deva